Täna teatas Newsru.com, et Tšetšeenia nukuvalitsejale Kadõrov junior'ile anti uhkelt kätte venemaa miilitsa kindralmajori pagunid. See oli vene võimude tunnistus mehele, kes alustas oma krjääri I vene-Tšetšeenia sõjas kodumaa kaitsjate ridades, kuid läks II sõjas koos isa ning sugulastega üle vene poolele.  Tänaseks on mehest saanud  Tšetšeenia hirmuvalitseja, kellele venemaa keskvõimu poolt on antud voli tegutseda nii kuidas heaks arvab - seadused pole siinjuures sugugi olulised.    15 aastat tagasi oli alanud sõda, kus vene väed tungisid tšetšeenide asualale, et lämmatada sealsed iseseisvuspüüdlused.    Vahelepõikena peab märkima, et 2008. a. augustis süüdistasid venelased grusiine selles, et Georgia väed tungisid L.Osseetiasse iseseisvuslasi maha suruma ja seal konstitutsioonilist korda taastama. Ainuüksi sellise  teoga olevat Georgia kaotanud õiguse L.Osseetiat omada. Oma rahva vastu sõdimine on ju lubamatu.  Kuid 15 aastat tagasi tegi venemaa Tšetšeenias tegusid tunnustel, mis on äravahetamiseni sarnased sellega, mida venemaa heidab ette täna Georgiale. Kas topeltstandardid? Kindlasti.    Samas peab tõe huvides toonitama, et vene-Georgia konflikt (hoolimata oma jälkusest ja ebainimlikkusest) polnud pooltki nii masendav, purustav ja hävitav kui seda olid vene-Tšetšeenia sõjad. Sõjad, mis pole täielikult  lõppenud veel tänagi. Ilmselt pole vale väita, et vene-Tšetšeenia konflikt nagu ka tervikuna vene-Kaukaasia sõda ei lõppe eales enne, kui Kaukaasia rahvad ja riigid on end lõplikult vabastanud vene okupatsiooni kütkeist.